C 349/164
EL
Επίσημη Εφημερίδα της Ευρωπαϊκής Ένωσης
29.9.2023
3.5.
Η ΕΟΚΕ φρονεί ότι η πρόσφατη εμπειρία δείχνει με έμφαση επίσης τη σημασία που υπέχει η προσήκουσα διεκπεραίωση της μεταβίβασης μιας προβληματικής τράπεζας σε μια άλλη τράπεζα σε πολύ σύντομο χρονικό διάστημα.
Συνεπώς, είναι σημαντικό να διασφαλιστεί ότι το ρυθμιστικό πλαίσιο προβλέπει τους κατάλληλους όρους για τέτοιες μεταβιβάσεις, καθότι αυτές πρέπει να πραγματοποιούνται χωρίς τις συνήθεις διαδικασίες δέουσας επιμέλειας, οι δε επιπτώσεις μιας τέτοιας συναλλαγής είναι τεράστιες και αβέβαιες.
Επιπλέον, η πείρα που έχει αποκτηθεί μέχρι στιγμής έχει δείξει ότι χρειάζεται ένα γενικό ειδικό καθεστώς που να διέπει την περίπτωση εξαγοράς μιας υποκείμενης σε εξυγίανση τράπεζας, το οποίο να διευκολύνει την ενσωμάτωση της τράπεζας στον νέο όμιλο κατά τον πλέον αποτελεσματικό τρόπο.
3.6.
Η ενσωμάτωση και η διαχείριση μιας τράπεζας που έχει εξυγιανθεί είναι μια πολύπλοκη διαδικασία, τα δε κανονιστικά βήματα και οι απαιτήσεις πρέπει να εξορθολογιστούν.
Οι διάφορες συναρμόδιες αρχές θα πρέπει να είναι σε θέση να συντονίζουν δεόντως τους αντίστοιχους ρόλους τους στις προβλεπόμενες από τις κανονιστικές ρυθμίσεις διαδικασίες ή στις ταχείες διαδικασίες έγκρισης μέτρων για τη διαχείριση κρίσεων.
Επιπλέον, πρέπει να λαμβάνεται μέριμνα έτσι ώστε τέτοιες μεταφορές να μπορούν να πραγματοποιούνται και μεταξύ των κρατών μελών της ΕΕ, οσάκις κρίνεται αναγκαίο.
3.7.
Η ΕΟΚΕ εκτιμά το γεγονός ότι η Επιτροπή επέκτεινε και στις καταθέσεις των δημόσιων αρχών την προστασία που παρέχουν τα ΣΕΚ, καθώς και το γεγονός ότι επιδιώκει ενισχυμένη εναρμόνιση των μέσων προστασίας των καταθέσεων σε ολόκληρη την ΕΕ.
Με την προστασία τόσο των ιδιωτών και δημόσιων αποταμιευτών όσο και των μικροκαταθετών σε περίπτωση τραπεζικής χρεοκοπίας, η ασφάλιση των καταθέσεων ελαχιστοποιεί τον κίνδυνο διαφυγής καταθέσεων και μετριάζει τον κίνδυνο μετάδοσης της εκάστοτε κρίσης.
Η ΕΟΚΕ θεωρεί ότι η ασφάλιση καταθέσεων θα πρέπει να προσαρμοστεί σε ορισμένες περιπτώσεις, για να λαμβάνονται υπόψη οι καταθέτες που βρίσκονται σε ευάλωτη οικονομική κατάσταση, όπως τα άτομα με αναπηρία ή τα άτομα με μακροχρόνιες ασθένειες.
Δεδομένης της μεγάλης σημασίας που έχουν τα προσηκόντως χρηματοδοτούμενα και οργανωμένα Ταμεία Ασφάλισης Καταθέσεων, η ενισχυμένη εναρμόνιση που προτείνει η Επιτροπή θα είναι ασφαλώς επωφελής.
3.8.
Η ΕΟΚΕ σημειώνει ότι ένας από τους κύριους στόχους της πρότασης της Επιτροπής είναι η διεύρυνση του πεδίου εφαρμογής της εξυγίανσης, σε περίπτωση που η λύση αυτή θεωρηθεί συνάδουσα με το «δημόσιο συμφέρον».
Είναι δυνατόν να γίνεται εκκαθάριση μόνον εφόσον: α) μπορεί να υπηρετήσει αποτελεσματικότερα από την εξυγίανση τους σκοπούς της οδηγίας για την ανάκαμψη και την εξυγίανση των τραπεζών για την ίδια την εξυγίανση· και β) δεν χρειάζεται να γίνει χρήση δημόσιων πόρων.
3.9.
Η ΕΟΚΕ κατανοεί πλήρως την προσέγγιση της Επιτροπής, το κανονιστικό σκεπτικό και τους μακροπρόθεσμους στόχους της.
Ταυτόχρονα, η ΕΟΚΕ επισημαίνει την ανάγκη για μια ρεαλιστική προσέγγιση —όπως κατέδειξαν οι πρόσφατες τραπεζικές κρίσεις στις ΗΠΑ— όσον αφορά τη ρυθμιστική πτυχή, τη χρήση των πλέον αποτελεσματικών διαθέσιμων μέσων, τον πρακτικό αντίκτυπο της δράσης που αναλαμβάνεται, την αναγκαία συνεργασία των ενδιαφερόμενων μερών, την ταχύτητα εκτέλεσης και, τέλος, τους χρηματοδοτικούς πόρους που θα χρησιμοποιηθούν για την εφαρμογή των μέσων διαχείρισης κρίσεων που επιλέγονται.
3.10.
Η ΕΟΚΕ φρονεί ότι η εξυγίανση ενδέχεται να μην είναι πάντα η καταλληλότερη λύση για την πλήρη προστασία των οικονομικών οικοσυστημάτων στο πλαίσιο των οποίων λειτουργεί μια προβληματική τράπεζα, ιδίως μια μικρή ή μεσαία τράπεζα.
Σημειωτέον ότι, όσον αφορά τις μικρές και μεσαίες τράπεζες, η εξυγίανση ενδέχεται στην πράξη να αποδειχθεί πιο δαπανηρή από άλλες μορφές παρέμβασης, ιδίως στο —συχνά περιορισμένο— τοπικό επίπεδο στο οποίο λειτουργεί η τράπεζα.
Στο πλαίσιο αυτό, η ΕΟΚΕ υποδεικνύει ότι το μερίδιο αγοράς των μεσαίων, μικρών και τοπικών τραπεζών χωρίς διασυνοριακή δραστηριότητα θα μπορούσε να αξιολογείται με αναφορά στο συνολικό μερίδιο εθνικής αγοράς και όχι σε περιφερειακή βάση εντός των κρατών μελών.
3.11.
Η ΕΟΚΕ φρονεί ότι ολόκληρη η δέσμη μέτρων για τη διαχείριση τραπεζικών κρίσεων και την ασφάλιση των καταθέσεων θα πρέπει να συντονιστεί καταλλήλως με την αναμενόμενη αναθεώρηση της ανακοίνωσης της του 2013 σχετικά με τις κρατικές ενισχύσεις στον τραπεζικό τομέα (6), η οποία έχει εν μέρει προκαλέσει την επελθούσα σημερινή έλλειψη προβλεψιμότητας ως προς το κατά πόσον πρέπει ή όχι να ενεργοποιείται η διαδικασία εξυγίανσης.
Η υιοθέτηση των κανονιστικών προτάσεων για τη διαχείριση των τραπεζικών κρίσεων και την ασφάλιση των καταθέσεων εν αγνοία των κανόνων για τις κρατικές ενισχύσεις θα μπορούσε να σημαίνει ότι εφαρμόζονται προτάσεις που ενδέχεται να μη συνάδουν με τη νομοθεσία περί κρατικών ενισχύσεων.
3.12.
Ως γενική παρατήρηση, η ΕΟΚΕ επαναλαμβάνει τη σημασία που υπέχει η τήρηση της αρχής της αναλογικότητας, για να επιτευχθεί μια ρύθμιση που θα είναι κατάλληλη για την υλοποίηση των στόχων της, χωρίς να θίγονται υπέρμετρα τα συμφέροντα των μικρών, μεσαίων και τοπικών τραπεζών.
Η αρχή της αναλογικότητας θα πρέπει να λαμβάνεται επίσης υπόψη κατά την αξιολόγηση του δημόσιου συμφέροντος, ιδίως όσον αφορά τοπικές τράπεζες οι οποίες δεν ενέχουν κίνδυνο για τη χρηματοπιστωτική σταθερότητα.
(6)
Ανακοίνωση της Επιτροπής σχετικά με την εφαρμογή, μετά την 1η Αυγούστου 2013 , των κανόνων περί κρατικών ενισχύσεων στα μέτρα στήριξης των τραπεζών στο πλαίσιο της χρηματοπιστωτικής κρίσης («Τραπεζική ανακοίνωση») (ΕΕ C 216 της 30.7.2013, σ.
1).